SA vroue maak goeie werk byna ongedaan | Netwerk24
Deur Altus Momberg 20 Januarie 2021 20:00
Dit was egter so hittete of die Proteas se swak vangwerk en veldwerk het die eerste van drie eendagwedstryde aan die besoekers besorg.
Nahida Khan, aanvangskolwer van Pakistan, word Woensdag uitgehardloop ná 'n ingooi deur Shabnim Ismail met Trisha Chetty wat die balkies betyds gelig het. Foto: Gallo Images
Die Proteas het die wedstryd uiteindelik met net drie lopies gewen ná 'n terugvegpoging deur die toerspan.
'n Uitstekende vertoning met die bal en kolf deur Shabnim Ismail en 'n goeie vennootskap van 64 lopies om die vyfde paaltjie deur Marizanne Kapp en Mignon du Preez was genoeg om die Suid-Afrikaners oor die wenstreep te kry.
Dit was egter duidelik aan die vertoning dat Suid-Afrika in Maart verlede jaar laas internasionale krieket gespeel het en dat die span verroes was.
Die afrigter, Hilton Moreeng, gaan hard moet werk voor Saterdag se tweede wedstryd – ook op Kingsmead.
Suid-Afrika het eerste gekolf en het danksy goeie vertonings deur Laura Wolvaardt (40), Kapp (47) en Du Preez (29) 'n mededingende totaal van 200/9 aangeteken. Ismail het teen die einde 20 van 20 balle geslaan.
Die tuisspan se boulers was in beheer van sake vir die oorgrote meerderheid van Pakistan se kolfbeurt en toe Ismail in die 38ste boulbeurt twee paaltjies van agtereenvolgende balle geneem het, was die koeël so te sê deur die kerk.
Toe Nashra Sandhu in die 41ste boulbeurt been voor paaltjie betrap is deur Nadine de Klerk, het Pakistan op 137/8 nog 64 lopies met net twee paaltjies staande benodig.
Suid-Afrika se Shabnim Ismail word geboul tydens die eerste eendagwedstryd teen Pakistan in Durban. Foto: Gallo Images
Die Proteas het egter toe heeltemal konsentrasie verloor en toegelaat dat Nida Dar (59*) en Diana Baig (35*) met hul onoorwonne vennootskap van 60 lopies om die negende paaltjie so byna 'n oorwinning vir Pakistan (197/8) steel.
Suid-Afrika het vroeër van Ismail (3/42) se boulwerk albei die kolwers 'n lewe gegun, terwyl daar ook 'n handvol uithardloopkanse was tydens dié vennootskap.
Pakistan het uiteindelik 13 lopies van die laaste boulbeurt benodig, maar De Klerk het kop gehou en net nege lopies afgestaan.